Ara l-infografika sħiħa Fit-13 ta' Diċembru 2016, il-Kumitat tar-Rappreżentanti Permanenti (Coreper) qabel dwar il-pożizzjoni ta' negozjar tal-Kunsill dwar proposta biex jiġu mmodernizzati l-istrumenti għad-difiża tal-kummerċ tal-UE "Dan huwa pass kbir 'il quddiem," qal Peter ŽIGA, ministru tas-Slovakkja, inkarigat mill-kummerċ u President tal-Kunsill. "L-istrumenti tagħna għad-difiża tal-kummerċ baqgħu fil-biċċa l-kbira l-istess għal aktar minn 15-il sena imma s-sitwazzjoni fis-swieq globali nbidlet b'mod drammatiku. L-Ewropa ma tistax tkun inġenwa u jenħtieġ li tiddefendi l-interessi tagħha, speċjalment f'każ ta' dumping. Dan huwa pass kruċjali lejn soluzzjoni solida li tista' tgħin lill-produtturi tal-UE jiffaċċaw il-kompetizzjoni u prattiki inġusti." Ir-regolament propost jemenda r-regolamenti attwali kontra d-dumping u kontra s-sussidji għal rispons aħjar għal prattiki kummerċjali inġusti . Il-fini huwa li l-produtturi tal-UE jkunu protetti mid-dannu kkawżat minn kompetizzjoni inġusta, billi jiġi żgurat kummerċ ħieles u ġust. B'mod partikolari, ir-regolament propost għandu l-għan li: Iżid it- trasparenza u l-prevedibbiltà rigward l-impożizzjoni ta' miżuri proviżorji ta' anti-dumping u ta' kontra s-sussidji. Dan jinkludi perijodu ta' erba' ġimgħat wara li l-informazzjoni ssir pubblika li matulu d-dazji proviżorji mhumiex ser jiġu applikati. Jippermetti li l-investigazzjonijiet ikunu jistgħu jinbdew mingħajr talba uffiċjali mill-industrija, meta teżisti theddida ta' ritaljazzjoni minn pajjiżi terzi. Iqassar il-perijodu ta' investigazzjoni Jippermetti li jiġu imposti dazji ogħla f'każijiet fejn ikun hemm distorsjonijiet tal-materja prima u din il-materja prima, inkluż l-enerġija, tkun tammonta għal aktar minn 27% tal-ispiża tal-produzzjoni totali u aktar minn 7% meta titqies individwalment. Dan għandu jippermetti devjazzjonijiet limitati mir-"regola tad-dazju inferjuri" tal-UE li permezz tagħha d-dazji m'għandhomx ikunu ogħla minn dak li jkun meħtieġ biex jiġi evitat dannu għall-industrija tal-UE. L-impożizzjoni ta' dazji ogħla ser tkun ibbażat fuq profitt fil-mira u ser tkun soġġetta wkoll għal test tal- interess tal-Unjoni Jippermetti li l-importaturi jirċievu rimborż tad-dazji miġbura matul reviżjoni tal-iskadenza f'każ li l-miżuri għad-difiża tal-kummerċ ma jinżammux. Din hija l-ewwel reviżjoni fundamentali tal-istrumenti għad-difiża tal-kummerċ tal-UE mill-1995 'l hawn. F'April 2013, il-Kummissjoni ppreżentat proposta għall-modernizzazzjoni tal-istrumenti eżistenti u biex dawn jibdew jaħdmu aħjar għall-produtturi, l-importaturi u l-utenti tal-UE. Fil-laqgħa tiegħu tal-20 u l-21 ta' Ottubru 2016, il-Kunsill Ewropew appella għal ftehim bilanċjat dwar il-pożizzjoni tal-Kunsill sa tmiem l-2016.